Lehtikuva/ Martti Kainulainen

”Tutkittava mahdollisuus verkkoliikenteen hidastamiseen niin, että luvaton toiminta ei enää käytännössä olisi mielekästä.”

– Tekijänoikeuksien kunnioittamisen pitäisi olla keskeinen periaate kaikessa toiminnassa. Tekijänoikeuksien alaisen materiaalin luvattomaan käyttöön pitää puuttua. Piratismi merkitsee sitä, että luovan alan työntekijä ei saa korvausta tekemästään työstä, sanoi kulttuuri- ja urheiluministeri Paavo Arhinmäki Tekijänoikeusfoorumissa maanantaina.

Tekijänoikeusfoorumi on vuosittainen opetus- ja kulttuuriministeriön järjestämä tapahtuma, jossa luovan työn tekijöiden edustajat ja muut tekijänoikeusammattilaiset kohtaavat.

Toisaalta Arhinmäen mielestä tietoverkossa ilman tekijän lupaa tapahtuvia tekoja, kuten tiedostojakelua, vastaan ei pitäisi käyttää myöskään ylimitoitettuja toimenpiteitä.

Kulttuuriministeri peräänkuulutti uusia keinoja, joilla luvattomaan verkkojakeluun voitaisiin puuttua, mutta jotka kunnioittaisivat myös ihmisten vapauksia.

– Nykyisten pykälien mukaan tehdyt laittomien verkkopalvelujen blokkaamiset eli tuomioistuinten estomääräykset voivat tuntua liiallisilta varsinkin silloin, kun niillä puututaan myös lailliseen aineistoon. Kirje- tai varoitusmenettely tai verkkotunnuksen sulkeminen ovat puolestaan liian kalliita järjestelyjä tai muuten käytännön toteutukseltaan liian monimutkaisia, ilman että niistä on vastaavaa hyötyä luvattoman verkkojakelun vähenemisessä.

ILMOITUS

Missä menee rajoittamisen raja?

Ministeri sanoi ymmärtävänsä, että blokkaaminen voi olla luovien alojen toimijoiden näkökulmasta nopea ja mahdollisesti myös tehokas keino torjua piratismia. Hänen mukaansa blokkaamiseen liittyy kuitenkin iso periaatteellinen yhteiskunnallinen kysymys siitä, missä menee netin käytön rajoittamisen raja.

Tekijänoikeuksia loukkaavan verkkoliikenteen estämisen rinnalla pitää Arhinmäen mukaan tutkia verkkoliikenteen hidastamista niin, että luvaton toiminta ei enää käytännössä olisi mielekästä verkon hitauden vuoksi. Vastaavin keinoin voitaisiin puuttua myös ulkomailta Suomeen tarjottaviin laittomiin palveluihin.

Nuorille mahdollisuus sovitteluun

Tekijänoikeuksien loukkauksista määrätty kovia rangaistuksia. Arhinmäki kertoi, että ministeriössä selvitetään mahdollisuutta edistää sovittelun käyttämistä erityisesti nuorten tekemissä tekijänoikeuden loukkauksissa.

Tekijänoikeuslainsäädännön uudistaminen on tulossa eduskuntaan kansalaisaloitteen kautta. Arhinmäki on käynnistänyt kansalaisaloitteesta riippumatta tekijänoikeuslain seuraavan muutosvaiheen valmistelun.

– Odotan esityksiä ja ratkaisuja ministeriön valmistelussa. Aikataulu on suhteellisen tiukka – hallituksen esitys, jotta nykyinen eduskunta ehtisi sen vielä käsitellä, pitäisi antaa viimeistään ensi keväänä.